Document ID: 32009R0245

ΚΑΝΟΝΙΣΜΌΣ (ΕΚ) αριθ. 245/2009 ΤΗΣ ΕΠΙΤΡΟΠΉΣ
της 18ης Μαρτίου 2009
περί εφαρμογής της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για τους λαμπτήρες φθορισμού χωρίς ενσωματωμένα στραγγαλιστικά πηνία, για τους λαμπτήρες εκκένωσης υψηλής έντασης καθώς και για τα στραγγαλιστικά πηνία και φωτιστικά σώματα που είναι ικανά να λειτουργούν με τους εν λόγω λαμπτήρες και περί κατάργησης της οδηγίας 2000/55/ΕΚ του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2005/32/ΕΚ του Ευρωπαϊκού Κοινοβουλίου και του Συμβουλίου, της 6ης Ιουλίου 2005, για θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα προϊόντα που καταναλώνουν ενέργεια και για τροποποίηση της οδηγίας 92/42/ΕΟΚ του Συμβουλίου και των οδηγιών 96/57/ΕΚ και 2000/55/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 15 παράγραφος 1,
Κατόπιν διαβούλευσης με το φόρουμ διαβούλευσης για τον οικολογικό σχεδιασμό,
Εκτιμώντας τα ακόλουθα:
(1)
Με βάση την οδηγία 2005/32/ΕΚ, η Επιτροπή θεσπίζει απαιτήσεις οικολογικού σχεδιασμού για τα προϊόντα που καταναλώνουν ενέργεια (ΠΚΕ) και αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικό περιβαλλοντικό αντίκτυπο και σημαντικές δυνατότητες βελτίωσης όσον αφορά τον περιβαλλοντικό τους αντίκτυπο χωρίς υπερβολικό κόστος.
(2)
Στο άρθρο 16 παράγραφος 2 δεύτερη περίπτωση της οδηγίας 2005/32/ΕΚ προβλέπεται ότι η Επιτροπή θεσπίζει, σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2, και ύστερα από διαβούλευση με το φόρουμ διαβούλευσης, μέτρο εφαρμογής για τα προϊόντα φωτισμού στον τριτογενή τομέα, κατά περίπτωση.
(3)
Η Επιτροπή εκπόνησε δύο προπαρασκευαστικές μελέτες για την ανάλυση των τεχνικών, περιβαλλοντικών και οικονομικών πτυχών των προϊόντων φωτισμού που κατά κανόνα χρησιμοποιούνται στον τριτογενή τομέα (φωτισμός γραφείων και οδικός φωτισμός). Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την Κοινότητα και τρίτες χώρες, τα δε αποτελέσματα δημοσιοποιήθηκαν στον ιστότοπο Europa της Ευρωπαϊκής Επιτροπής.
(4)
Επειδή οι υποχρεωτικές απαιτήσεις οικολογικού σχεδιασμού ισχύουν για τα διατιθέμενα στην αγορά προϊόντα ανεξαρτήτως που τοποθετούνται, οι απαιτήσεις αυτές δεν είναι δυνατόν να εξαρτώνται από την εφαρμογή για την οποία χρησιμοποιείται το προϊόν (λόγου χάρη, για φωτισμό γραφείων ή οδικό φωτισμό). Κατά συνέπεια, το αντικείμενο του παρόντος κανονισμού πρέπει να είναι συγκεκριμένα προϊόντα, όπως οι λαμπτήρες φθορισμού χωρίς ενσωματωμένο στραγγαλιστικό πηνίο, οι λαμπτήρες εκκένωσης υψηλής έντασης, καθώς και τα στραγγαλιστικά πηνία και τα φωτιστικά σώματα που είναι ικανά να λειτουργούν με τους εν λόγω λαμπτήρες. Ενδεικτικά κριτήρια αξιολόγησης μπορούν να συμβάλλουν στην καθοδήγηση των χρηστών σχετικά με τη βέλτιστη διαθέσιμη τεχνολογία για συγκεκριμένες εφαρμογές (λόγου χάρη, για φωτισμό γραφείων ή οδικό φωτισμό).
(5)
Τα προϊόντα που υπόκεινται στον παρόντα κανονισμό προορίζονται να χρησιμοποιούνται κυρίως για σκοπούς γενικού φωτισμού, δηλαδή για την παροχή τεχνητού φωτός ως υποκατάστατου του φυσικού φωτός για κανονική ανθρώπινη όραση. Οι λαμπτήρες ειδικού σκοπού (όπως οι λαμπτήρες που χρησιμοποιούνται σε οθόνες ηλεκτρονικών υπολογιστών, φωτοαντιγραφικά μηχανήματα, συσκευές τεχνητού μαυρίσματος, φωτισμό τεράριουμ και άλλες παρόμοιες εφαρμογές) πρέπει να μην υπόκεινται στον παρόντα κανονισμό.
(6)
Για τους σκοπούς του παρόντος κανονισμού, ως σημαντικές χαρακτηρίζονται οι ακόλουθες περιβαλλοντικές πτυχές των ΠΚΕ τα οποία καλύπτει ο κανονισμός:
α)
η ενέργεια κατά το στάδιο χρήσης·
β)
η περιεκτικότητα των λαμπτήρων σε υδράργυρο.
(7)
Η ετήσια κατανάλωση ηλεκτρικής ενέργειας στην Κοινότητα που σχετίζεται με τα προϊόντα που υπόκεινται στον παρόντα κανονισμό έχει εκτιμηθεί ότι ανήλθε το 2005 σε 200 TWh, ποσότητα που αντιστοιχεί σε εκπομπές 80 εκατ. τόνων CO2. Εάν δεν ληφθούν μέτρα, υπολογίζεται ότι το 2020 η κατανάλωση θα αυξηθεί σε 260 TWh. Προκαταρκτικές μελέτες κατέδειξαν ότι είναι δυνατόν να μειωθεί σημαντικά η κατανάλωση ενέργειας από τα προϊόντα που υπόκεινται στον παρόντα κανονισμό.
(8)
Η περιεκτικότητα των εγκατεστημένων λαμπτήρων σε υδράργυρο έχει υπολογιστεί ότι το 2005 ήταν κατά προσέγγιση 12,6 τόνοι. Εάν δεν ληφθούν μέτρα, προβλέπεται ότι το 2020 η περιεκτικότητα των εγκατεστημένων λαμπτήρων σε υδράργυρο θα αυξηθεί σε 18,6 τόνους, ενώ έχει αποδειχθεί ότι είναι δυνατόν να μειωθεί σημαντικά.
(9)
Η έκταση της καλούμενης «φωτορύπανσης» δεν είναι δυνατόν να προσδιοριστεί επειδή δε υπάρχουν διεθνώς συμφωνημένες επιστημονικές μέθοδοι για τη μέτρηση των περιβαλλοντικών της επιπτώσεων. Ωστόσο, είναι γενικώς αποδεκτό ότι μέτρα για την αύξηση της φωτεινής απόδοσης του εξοπλισμού φωτισμού στον τριτογενή τομέα είναι δυνατόν να έχουν ευεργετικό αντίκτυπο όσον αφορά τη «φωτορύπανση».
(10)
Οι βελτιώσεις στην κατανάλωση ηλεκτρικής ενέργειας από τα προϊόντα που υπόκεινται στον παρόντα κανονισμό πρέπει να επιτευχθούν με την εφαρμογή διαθέσιμων ανιδιοταγών οικονομικώς αποδοτικών τεχνολογιών, οι οποίες έχουν ως αποτέλεσμα τη μείωση των συνδυασμένων δαπανών αγοράς και λειτουργίας εξοπλισμού.
(11)
Οι απαιτήσεις οικολογικού σχεδιασμού των προϊόντων που υπόκεινται στον παρόντα κανονισμό πρέπει να καθορισθούν με γνώμονα τη βελτίωση των περιβαλλοντικών επιδόσεων των εν λόγω προϊόντων, τη συμβολή στη λειτουργία της εσωτερικής αγοράς και στην επίτευξη του στόχου της Κοινότητας να μειώσει την κατανάλωση ενέργειας κατά 20 % έως το 2020.
(12)
Ο παρών κανονισμός αναμένεται να αυξήσει τη διείσδυση στην αγορά τεχνολογιών οι οποίες βελτιώνουν την ενεργειακή απόδοση των προϊόντων που υπόκεινται στον παρόντα κανονισμό, με αναμενόμενο αποτέλεσμα εξοικονομήσεις ενέργειας 38 TWh το 2020, σε σύγκριση με το σενάριο της διατήρησης της παρούσας κατάστασης.
(13)
Ο καθορισμός απαιτήσεων ενεργειακής απόδοσης των λαμπτήρων που υπόκεινται στον παρόντα κανονισμό θα επιφέρει μείωση του συνολικού περιεχομένου τους σε υδράργυρο.
(14)
Οι απαιτήσεις οικολογικού σχεδιασμού πρέπει να μην έχουν αρνητικό αντίκτυπο στη λειτουργικότητα του προϊόντος και να μην επηρεάζουν δυσμενώς την υγεία, την ασφάλεια και το περιβάλλον. Ειδικότερα, τα οφέλη της μείωσης της κατανάλωσης ηλεκτρικής ενέργειας κατά το στάδιο της χρήσης πρέπει να αντισταθμίζουν κατά πολύ τις τυχόν πρόσθετες περιβαλλοντικές επιπτώσεις κατά τη διάρκεια του σταδίου παραγωγής των προϊόντων που υπόκεινται στον παρόντα κανονισμό.
(15)
Η σταδιακή έναρξη ισχύος των απαιτήσεων οικολογικού σχεδιασμού πρέπει να παράσχει επαρκή χρόνο στους κατασκευαστές ώστε, εφόσον ενδείκνυται, να ανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα των σταδίων πρέπει να καθοριστεί κατά τρόπο ώστε να αποφευχθούν οι αρνητικές επιπτώσεις που σχετίζονται με τη λειτουργικότητα του εξοπλισμού που κυκλοφορεί στην αγορά και να ληφθούν υπόψη οι συνέπειες κόστους για τους τελικούς χρήστες και τους κατασκευαστές, και ιδίως για τις μικρού και μεσαίου μεγέθους επιχειρήσεις, διασφαλίζοντας παράλληλα την έγκαιρη επίτευξη των στόχων του παρόντος κανονισμού. Κατά την αναθεώρηση δυνάμει του άρθρου 8 πρέπει, μεταξύ άλλων, να ελεγχθεί κατά πόσον θα είναι εφικτή η τήρηση της απαίτησης σχετικά με τις επιδόσεις των στραγγαλιστικών πηνίων για λαμπτήρες εκκένωσης υψηλής έντασης, που προβλέπεται στο παράρτημα ΙΙΙ σημείο 2.1.Γ, οκτώ έτη μετά την έναρξη ισχύος του παρόντος κανονισμού.
(16)
Η απόσυρση των ανταλλακτικών λαμπτήρων από την αγορά πρέπει να προγραμματιστεί λαμβανομένου υπόψη του αντικτύπου της στους τελικούς χρήστες. Τα κράτη μέλη θα μπορούσαν να επιβάλουν αυστηρότερες απαιτήσεις για τις εγκαταστάσεις φωτισμού.
(17)
Οι μετρήσεις των σχετικών παραμέτρων των προϊόντων πρέπει να εκτελούνται λαμβάνοντας υπόψη τις γενικώς αναγνωρισμένες εξελιγμένες μεθόδους μέτρησης· οι κατασκευαστές επιτρέπεται να εφαρμόζουν εναρμονισμένα πρότυπα που καθορίζονται σύμφωνα με το άρθρο 10 της οδηγίας 2005/32/ΕΚ.
(18)
Δυνάμει του άρθρου 8 της οδηγίας 2005/32/ΕΚ, ο παρών κανονισμός πρέπει να διευκρινίζει ότι οι εφαρμοστέες διαδικασίες αξιολόγησης της συμμόρφωσης είναι ο εσωτερικός έλεγχος σχεδιασμού που ορίζεται στο παράρτημα ΙV της οδηγίας 2005/32/ΕΚ και το σύστημα διαχείρισης για την αξιολόγηση της συμμόρφωσης που ορίζεται στο παράρτημα V της οδηγίας 2005/32/ΕΚ.
(19)
Για να διευκολύνονται οι έλεγχοι συμμόρφωσης, οι κατασκευαστές πρέπει να παρέχουν πληροφορίες στην τεχνική τεκμηρίωση που αναφέρεται στα παραρτήματα V και VI της οδηγίας 2005/32/ΕΚ, εφόσον οι πληροφορίες αυτές αφορούν τις απαιτήσεις που ορίζονται στον παρόντα κανονισμό.
(20)
Εκτός από τις νομικώς δεσμευτικές απαιτήσεις, ο καθορισμός ενδεικτικών κριτηρίων αξιολόγησης των βέλτιστων διαθέσιμων τεχνολογιών για τα προϊόντα που υπόκεινται στον παρόντα κανονισμό πρέπει να συμβάλει στην εξασφάλιση της διάθεσης πληροφοριών σε ευρεία κλίμακα και την πρόσβαση σε αυτές. Τούτο είναι ιδιαιτέρως χρήσιμο για τις πολύ μικρές και τις μικρού και μεσαίου μεγέθους επιχειρήσεις, επειδή διευκολύνεται περαιτέρω η ενσωμάτωση τεχνολογιών άριστου σχεδιασμού για τη βελτίωση των περιβαλλοντικών επιδόσεων κατά τον κύκλο ζωής των προϊόντων που υπόκεινται στον παρόντα κανονισμό.
(21)
Μολονότι η περιεκτικότητα σε υδράργυρο των λαμπτήρων φθορισμού και των λαμπτήρων εκκένωσης υψηλής έντασης θεωρείται σημαντικό περιβαλλοντικό ζήτημα, είναι σκόπιμο να ρυθμιστεί κανονιστικά σύμφωνα με την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου (2), η οποία καλύπτει επίσης τους τύπους λαμπτήρων που εξαιρούνται από το πεδίο εφαρμογής του παρόντος κανονισμού.
(22)
Η οδηγία 2000/55/ΕΚ του Ευρωπαϊκού Κοινοβουλίου και του Συμβουλίου, της 18ης Σεπτεμβρίου 2000, σχετικά με τις απαιτήσεις ενεργειακής απόδοσης για τα στραγγαλιστικά πηνία που προορίζονται για τους λαμπτήρες φθορισμού (3), αποτελεί μέτρο εφαρμογής της οδηγίας 2005/32/ΕΚ και εξακολουθεί να επηρεάζει τα εγκατεστημένα στραγγαλιστικά πηνία, λόγω της μακράς διάρκειας ζωής των φωτιστικών σωμάτων και των μαγνητικών στραγγαλιστικών πηνίων. Εντούτοις, προσφέρονται περαιτέρω δυνατότητες βελτίωσης και θα ήταν σκόπιμες αυστηρότερες απαιτήσεις ελάχιστης ενεργειακής απόδοσης από εκείνες της οδηγίας 2000/55/ΕΚ. Κατά συνέπεια η οδηγία 2000/55/ΕΚ πρέπει να αντικατασταθεί από τον παρόντα κανονισμό.
(23)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συνεστήθη δυνάμει του άρθρου 19 παράγραφος 1 της οδηγίας 2005/32/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
Ο παρών κανονισμός καθορίζει απαιτήσεις οικολογικού σχεδιασμού για τη διάθεση στην αγορά λαμπτήρων φθορισμού χωρίς ενσωματωμένο στραγγαλιστικό πηνίο, λαμπτήρων εκκένωσης υψηλής έντασης, καθώς και των στραγγαλιστικών πηνίων και φωτιστικών σωμάτων που είναι ικανά να λειτουργούν με τους εν λόγω λαμπτήρες όπως ορίζεται στο άρθρο 2, έστω και εάν είναι ενσωματωμένα σε άλλα προϊόντα που καταναλώνουν ενέργεια.
Στον παρόντα κανονισμό περιλαμβάνονται επίσης ενδεικτικά κριτήρια αξιολόγησης προϊόντων που προορίζονται να χρησιμοποιούνται για φωτισμό γραφείων ή οδικό φωτισμό.
Τα προϊόντα που απαριθμούνται στο παράρτημα I εξαιρούνται από τις απαιτήσεις που ορίζονται στον παρόντα κανονισμό.
Άρθρο 2
Ορισμοί
Για τους σκοπούς του παρόντος κανονισμού ισχύουν οι ορισμοί της οδηγίας 2005/32/EK. Επιπλέον εφαρμόζονται οι ακόλουθοι ορισμοί:
1.
«γενικός φωτισμός»: ουσιαστικώς ομοιόμορφος φωτισμός μιας επιφάνειας, χωρίς να λαμβάνονται υπόψη οι ιδιαίτερες τοπικές απαιτήσεις·
2.
«φωτισμός γραφείου»: σταθερή εγκατάσταση φωτισμού σε χώρο γραφείων που καθιστά δυνατόν να εκτελούνται αποτελεσματικά και με ακρίβεια εργασίες που προϋποθέτουν όραση·
3.
«οδικός φωτισμός»: σταθερή εγκατάσταση φωτισμού που προορίζεται να παρέχει καλή ορατότητα στους χρήστες εξωτερικών χώρων κυκλοφορίας κατά τις ώρες του σκότους, συμβάλλοντας στην οδική ασφάλεια, την ροή της κυκλοφορίας και τη δημόσια ασφάλεια·
4.
«λαμπτήρας εκκένωσης»: λαμπτήρας στον οποίο το φως παράγεται, άμεσα ή έμμεσα, από ηλεκτρική εκκένωση μέσω αερίου, ατμού μετάλλων ή μίγματος διαφόρων αερίων και ατμών·
5.
«στραγγαλιστικό πηνίο»: διάταξη η οποία, όταν είναι συνδεδεμένη μεταξύ της παροχής ρεύματος και ενός ή πολλών λαμπτήρων εκκένωσης, περιορίζει στην απαιτούμενη τιμή το ηλεκτρικό ρεύμα που διαρρέει τον ή τους λαμπτήρες. Το στραγγαλιστικό πηνίο ενδέχεται επίσης να περιλαμβάνει μετασχηματισμό της τάσης παροχής, αυξομείωση της ροής φωτισμού (dimmer), διόρθωση του συντελεστή ισχύος και, από μόνον του ή σε συνδυασμό με εκκινητή, να εξασφαλίζει τις κατάλληλες συνθήκες έναυσης του ή των λαμπτήρων·
6.
«φωτιστικό (σώμα)»: συσκευή που κατανέμει, φιλτράρει και μετατρέπει το φως που εκπέμπεται από μία ή πολλές φωτεινές πηγές, περιλαμβάνει δε όλα τα μέρη που είναι απαραίτητα για τη στήριξη, τη στερέωση και την προστασία των πηγών φωτισμού καθώς και, όπου χρειάζεται, τα βοηθητικά κυκλώματα και τα μέσα σύνδεσής τους με την παροχή, δεν περιλαμβάνει όμως τις ίδιες τις πηγές φωτισμού·
7.
«λαμπτήρες φθορισμού»: λαμπτήρες εκκένωσης χαμηλής πίεσης με υδράργυρο, από τους οποίους το μεγαλύτερο μέρος του φωτός εκπέμπουν μια ή πολλές στρώσεις φθοριζουσών ουσιών που διεγείρονται από την υπεριώδη ακτινοβολία λόγω εκκένωσης·
8.
«λαμπτήρες φθορισμού χωρίς ενσωματωμένο στραγγαλιστικό πηνίο»: λαμπτήρες φθορισμού με έναν ή δύο κάλυκες χωρίς ενσωματωμένο στραγγαλιστικό πηνίο·
9.
«λαμπτήρες εκκένωσης υψηλής έντασης»: λαμπτήρες ηλεκτρικής εκκένωσης στους οποίους το τόξο που παράγει φως σταθεροποιείται με τη θερμοκρασία του περιβλήματός του και τα τοιχώματα του φυσιγγίου του τόξου φορτίζονται με θερμική ενέργεια που υπερβαίνει τα 3 Watt ανά τετραγωνικό εκατοστό
Για τους σκοπούς του παραρτήματος Ι και των παραρτημάτων ΙΙΙ έως VII ισχύουν επίσης οι ορισμοί που περιλαμβάνονται στο παράρτημα ΙΙ.
Άρθρο 3
Απαιτήσεις οικολογικού σχεδιασμού
Οι απαιτήσεις οικολογικού σχεδιασμού για τους λαμπτήρες φθορισμού χωρίς ενσωματωμένο στραγγαλιστικό πηνίο, για τους λαμπτήρες εκκένωσης υψηλής έντασης και για τα στραγγαλιστικά πηνία και φωτιστικά σώματα που είναι ικανά να λειτουργούν με τους εν λόγω λαμπτήρες καθορίζονται στο παράρτημα III.
Άρθρο 4
Αξιολόγηση της συμμόρφωσης
Η διαδικασία αξιολόγησης της συμμόρφωσης που προβλέπεται στο άρθρο 8 της οδηγίας 2005/32/ΕΚ είναι το σύστημα εσωτερικού ελέγχου σχεδιασμού που ορίζεται στο παράρτημα ΙV της οδηγίας 2005/32/ΕΚ ή το σύστημα διαχείρισης για την αξιολόγηση της συμμόρφωσης που ορίζεται στο παράρτημα V της οδηγίας 2005/32/ΕΚ.
Για τους σκοπούς αξιολόγησης της συμμόρφωσης κατά το άρθρο 8 της οδηγίας 2005/32/ΕΚ, ο φάκελος τεχνικής τεκμηρίωσης περιλαμβάνει αντίγραφο των πληροφοριών για το προϊόν, που παρέχονται σύμφωνα με το παράρτημα III σημεία 1.3, 2.2 και 3.2.
Άρθρο 5
Διαδικασία επαλήθευσης για σκοπούς επιτήρησης της αγοράς
Οι έλεγχοι επιτήρησης διενεργούνται σύμφωνα με τη διαδικασία επαλήθευσης που καθορίζεται στο παράρτημα IV.
Άρθρο 6
Κριτήρια αξιολόγησης
Τα ενδεικτικά κριτήρια αξιολόγησης για τα προϊόντα και την τεχνολογία με τις βέλτιστες επιδόσεις που είναι διαθέσιμα επί του παρόντος στην αγορά προσδιορίζονται:
α)
στο παράρτημα V για τους λαμπτήρες φθορισμού χωρίς ενσωματωμένο στραγγαλιστικό πηνίο, για τους λαμπτήρες εκκένωσης υψηλής έντασης και για τα στραγγαλιστικά πηνία και φωτιστικά σώματα που είναι ικανά να λειτουργούν με τους εν λόγω λαμπτήρες·
β)
στα παραρτήματα VI και VII για προϊόντα που προορίζονται να χρησιμοποιούνται για φωτισμό γραφείων και οδικό φωτισμό.
Άρθρο 7
Κατάργηση
Η οδηγία 2000/55/ΕΚ καταργείται ένα έτος μετά την έναρξη ισχύος του παρόντος κανονισμού.
Άρθρο 8
Αναθεώρηση
Το αργότερο πέντε έτη από την έναρξη ισχύος του παρόντος κανονισμού, η Επιτροπή προβαίνει σε επανεξέτασή του ενόψει της συντελεσθείσας τεχνολογικής προόδου.
Άρθρο 9
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Οι απαιτήσεις που ορίζονται στο παράρτημα III εφαρμόζονται σύμφωνα με το χρονοδιάγραμμα που προβλέπεται στο ίδιο παράρτημα.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Μαρτίου 2009.

Labels: 3
1
14